Document ID: 32003D0308

Odločba Komisije
z dne 2. maja 2003
o nevključitvi metalaksila v Prilogo I k Direktivi Sveta 91/414/EGS in o odvzemu registracij za fitofarmacevtska sredstva, ki vsebujejo to aktivno snov
(notificirano pod dokumentarno številko K(2003) 1421)
(Besedilo velja za EGP)
(2003/308/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/23/ES [2], in zlasti četrtega pododstavka člena 8(2) Direktive,
ob upoštevanju Uredbe Komisije (ES) št. 3600/92 z dne 11. decembra 1992 o podrobnih pravilih za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 2266/2000 [4], in zlasti člena 7(3A)(b) Uredbe,
ob upoštevanju naslednjega:
(1) V skladu s členom 8(2) Direktive 91/414/EGS Komisija izvede delovni program za pregled aktivnih snovi, uporabljenih v fitofarmacevtskih sredstvih, ki so bila 25. julija 1993 že v prometu. Podrobna pravila za izvajanje tega programa so bila uvedena v Uredbi (EGS) št. 3600/92.
(2) Uredba Komisije (ES) št. 933/94 z dne 27. aprila 1994 o določitvi aktivnih snovi fitofarmacevtskih sredstev in imenovanju držav članic poročevalk za izvajanje Uredbe Komisije (EGS) št. 3600/92 [5], kakor je bila nazadnje spremenjena z Uredbo (ES) št. 2230/95 [6], je določila aktivne snovi, ki jih je treba oceniti v okviru Uredbe (EGS) št. 3600/92, imenovala državo članico za poročevalko glede ocene posamezne snovi, in identificirala proizvajalce posamezne aktivne snovi, ki so pravočasno predložili uradno obvestilo.
(3) Metalaksil je ena od 89 aktivnih snovi, določenih v Uredbi (ES) št. 933/94.
(4) Glavni prijavitelj (Novartis, zdaj Syngenta) je obvestil Komisijo in državo članico poročevalko, da več ne želi sodelovati v delovnem programu za to aktivno snov, tako da ne bo posredoval nadaljnjih podatkov.
(5) Kljub temu je v skladu s členom 7(1)(c) Uredbe 3600/92 Portugalska kot imenovana država članica poročevalka 26. januarja 2001 predložila Komisiji poročilo o svoji oceni podatkov, ki so jih predložili prijavitelji v skladu s členom 6(1) navedene uredbe.
(6) Po prejemu poročila države članice poročevalke se je Komisija posvetovala z državami članicami v okviru Stalnega odbora za prehranjevalno verigo in zdravje živali, pa tudi s preostalim prijaviteljem (Industrias Químicas del Vallés sa (IQV)), kakor je predvideno v členu 7(3) Uredbe (EGS) št. 3600/92.
(7) Preostali prijavitelj ni predložil celotne dokumentacije za metalaksil v roku iz člena 6(1) Uredbe 3600/92. Tako se je ocena metalaksila lahko nadaljevala le na osnovi dokumentacije, ki jo je predložila Syngenta. Ker pa IQV ni imel dostopa do te dokumentacije, ni mogel niti predložiti podatkov glede zadev, ki izhajajo iz njene ocene, niti dokončati lastne dokumentacije v primernem roku. Tako ni mogoče organizirati učinkovitega medsebojnega pregleda metalaksila. Zato na osnovi podatkov, predloženih za metalaksil, ni mogoče sklepati, da bi fitofarmacevtska sredstva, ki vsebujejo metalaksil, pod predlaganimi pogojih uporabe lahko na splošno izpolnjevala zahteve, določene v členu 5(1)(a) in (b) Direktive 91/414/EGS.
(8) Metalaksil torej ne bi smel biti vključen v Prilogo I k Direktivi 91/414/EGS.
(9) Pregled je bil zaključen 18. oktobra 2002 v obliki poročila Komisije o pregledu metalaksila v skladu s členom 7(6) Uredbe (ES) št. 3600/92.
(10) Treba je sprejeti ukrepe za zagotovitev, da se obstoječe registracije za fitofarmacevtska sredstva, ki vsebujejo metalaksil, odvzamejo v predpisanem roku, da ne bodo obnovljene in da se za taka sredstva ne izdajo nove registracije.
(11) Morebitno podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacvetskih sredstev, ki vsebujejo metalaksil, ki ga dovoli država članica v skladu s členom 4(6) Direktive 91/414/EGS, mora biti omejeno na dobo največ 12 mesecev, da se omogoči uporaba obstoječih zalog najpozneje v naslednji rastni dobi.
(12) Ta odločba ne posega v noben ukrep, ki ga bo Komisija morda pozneje sprejela v zvezi s to aktivno snovjo v okviru Direktive Sveta 79/117/EGS z dne 21. decembra 1978 o prepovedi prometa in uporabe fitofarmacevtskih sredstev, ki vsebujejo nekatere aktivne snovi [7], kakor je bila nazadnje spremenjena z Aktom o pristopu Avstrije, Finske in Švedske.
(13) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Metalaksil kot aktivna snov ni vključen v Prilogo I k Direktivi 91/414/EGS.
Člen 2
Države članice poskrbijo, da:
(a) se registracije za fitofarmacevtska sredstva, ki vsebujejo metalaksil, odvzamejo v roku šestih mesecev od datuma sprejema te odločbe;
(b) se od datuma sprejema te odločbe ne izda ali obnovi na podlagi odstopanja, predvidenega v členu 8(2) Direktive 91/414/EGS, nobena registracija za fitofarmacevtska sredstva, ki vsebujejo metalaksil.
Člen 3
Morebitno podaljšanje roka, ki ga odobrijo države članice v skladu z določbami člena 4(6) Direktive 91/414/EGS, je kar se da kratko in ni daljše od 18 mesecev od datuma sprejema te odločbe.
Člen 4
Ta odločba je naslovljena na države članice.
V Bruslju, 2. maja 2003

Labels: 0
3
20
6